Smernica Komisie 96/44/ES
z 1. júla 1996,
ktorá prispôsobuje technickému pokroku smernicu Rady 70/220/EHS o aproximácii právnych predpisov členských štátov o opatreniach proti znečisťovaniu ovzdušia výfukovými plynmi z motorových vozidiel
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 70/220/EHS z 20. marca 1970 o aproximácii právnych predpisov členských štátov o opatreniach proti znečisťovaniu ovzdušia výfukovými plynmi z motorových vozidiel, [1] naposledy zmenenú a doplnenú smernicou 94/12/ES, [2] a najmä na jej článok 5,
keďže smernica 70/220/EHS je jednou zo samostatných smerníc na postup EHS typového schvaľovania, ktorý stanovila smernica 70/156/EHS, [3] naposledy zmenená a doplnená smernicou Komisie 95/54/ES; [4] keďže, preto platia ustanovenia smernice 70/156/EHS týkajúce sa systémov vozidla, komponentov a samostatných technických jednotiek aj pre túto smernicu;
keďže smernica 70/220/EHS stanovuje špecifikácie pre testovanie emisií motorových vozidiel v rámci svojej platnosti, pretože z hľadiska získaných skúseností a stupňa poznania laboratórnych techník sa zdá vhodné primerane upraviť tieto špecifikácie;
keďže je tiež rovnako potrebné zladiť podmienky testov podľa smernice 70/220/EHS s podmienkami smernice 80/1268/EHS zo 16. decembra 1980 o aproximácii právnych predpisov členských štátov týkajúcich sa spotreby paliva motorových vozidiel, [5] naposledy zmenenej a doplnenej smernicou Komisie 93/116/ES, [6] najmä pokiaľ ide o vzťah medzi referenčnou hmotnosťou vozidla a ekvivalentnou zotrvačnou hmotnosťou, ktorá sa má použiť;
keďže táto smernica uvedie ustanovenia týkajúce sa použitia zotrvačnej hmotnosti smernice 70/220/EHS do súladu s ustanoveniami smernice 80/1268/EHS a znenie informačného dokumentu a osvedčenia o typovom schválení podľa smernice 70/220/EHS do súladu so znením podľa smernice 70/156/EHS;
keďže tieto úpravy sa týkajú len správnych opatrení a techník vzťahujúcich sa k meraniu emisií obsiahnutých v smernici; keďže nie je nevyhnutné zrušiť platnosť existujúcich schválení, ani brániť registrácii, predaju a uvádzaniu do prevádzky nových vozidiel podliehajúcich takým schváleniam;
keďže opatrenia uvedené v tejto smernici sú v súlade so stanoviskom Výboru pre prispôsobovanie sa technickému pokroku ustanovenému smernicou 70/156/EHS,
PRIJALA TÚTO SMERNICU:
Článok 1
Prílohy k smernici 70/220/EHS sa menia a dopĺňajú v súlade s prílohou k tejto smernici.
Článok 2
S účinnosťou od 1. januára 1997 nesmú členské štáty naďalej udeľovať:
- EHS typové schválenie podľa článku 4 ods. 1 smernice 70/156/EHS alebo,
- národné typové schválenie, pokiaľ sa neuplatňujú ustanovenia článku 8 ods. 2 smernice 70/156/EHS,
pre nový typ vozidla z dôvodov týkajúcich znečisťovania ovzdušia emisiami, ak nespĺňajú ustanovenia smernice 70/220/EHS.
Táto smernica neruší platnosť akéhokoľvek už udeleného schválenia podľa smernice 70/220/EHS, ani nebráni rozšíreniu takýchto schválení podľa podmienok smernice, na základe ktorých boli pôvodne udelené.
Článok 3
1. Členské štáty prijmú do 31. decembra 1996 zákony, iné právne predpisy a správne opatrenia potrebné na dosiahnutie súladu s touto smernicou. Okamžite o tom budú informovať Komisiu.
Keď členské štáty prijmú uvedené ustanovenia, zahrnie sa do nich odkaz na túto smernicu alebo ich takýto odkaz bude sprevádzať v prípade ich oficiálneho uverejnenia. Členské štáty určia, ako sa takýto odkaz uvedie.
2. Členské štáty oznámia Komisii znenie základných ustanovení vnútroštátneho práva, ktoré prijmú v oblasti upravenej touto smernicou.
Článok 4
Táto smernica nadobudne účinnosť na dvadsiaty deň odo dňa jej uverejnenia v Úradnom vestníku Európskych spoločenstiev.
Článok 5
Táto smernica je adresovaná členským štátom.
V Bruseli 1. júla 1996